RESOLUCIÓN do 25 de outubro de 2005, da Dirección Xeral de Relacións Laborais, pola que se dispón o rexistro, o depósito e a publicación, no Diario Oficial de Galicia, do convenio colectivo das empresas organizadoras do xogo do bingo.
CONSELLERÍA DE TRABALLO — III. OUTRAS DISPOSICIÓNS — 25/11/2005

Visto o texto do convenio colectivo de ámbito autonómico das empresas organizadoras do xogo do bingo (código de convenio número 8200275), que se subscribiu o 18 de xullo de 2005, entre a representación empresarial e os representantes dos traballadores, e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo, a Dirección Xeral de Relacións Laborais
ACORDA:
Primeiro.-Ordenar a inscrición do devandito convenio colectivo no rexistro xeral de convenios desta dirección xeral.
Segundo.-Remitir o texto orixinal ao correspondente servizo deste centro directivo.
Terceiro.-Dispoñer a súa publicación no Diario Oficial de Galicia.
Santiago de Compostela, 25 de outubro de 2005.
Pilar Cancela Rodríguez
Directora xeral de Relacións Laborais
Convenio colectivo das empresas organizadoras
do xogo do bingo
Artigo 1º.-Ámbito territorial e funcional.
Este convenio afecta a totalidade de empresas dedicadas á organización do xogo do bingo que exerzan a súa actividade, total ou parcialmente, no ámbito territorial da Comunidade Autónoma de Galicia, tanto as actualmente en funcionamento como as que nun futuro se constitúan.
Artigo 2º.-Ámbito persoal.
Este convenio afecta a todos os traballadores/as que prestan os seus servizos nas empresas ás que fai referencia o artigo anterior e igualmente a aqueles que con posterioridade á entrada en vigor deste convenio, ingresen nelas. O convenio establece as bases para as relacións laborais entre empresas e traballadores/as afectados por este, calquera que sexa a modalidade de contratación laboral.
Artigo 3º.-Vencellamento á totalidade.
As condicións pactadas neste convenio forman un todo orgánico e indivisible e para efectos da súa aplicación práctica serán considerados no seu conxunto globalmente, polo que, no suposto de que
a autoridade laboral competente, no exercicio das súas facultades, non homologase algunha das súas cláusulas, quedaría sen eficacia na súa totalidade e deberíase reconsiderar todo o seu contido.
Artigo 4º.-Melloras adquiridas.
As empresas afectadas por este convenio respectarán as condicións máis beneficiosas ou vantaxosas concedidas aos seus traballadores/as, antes ou despois da súa aprobación e serán consideradas todas elas en cómputo anual e no seu conxunto, sen prexuízo do disposto no artigo 5º.
Artigo 5º.-Absorción e compensación.
Todas as condicións pactadas neste convenio, son compensables na súa totalidade e no seu cómputo anual polas melloras, de calquera índole, que estean a disfrutar os traballadores/as, cando estas superen a contía total do convenio e se consideren absorbibles desde a súa entrada en vigor.
Artigo 6º.-Ámbito temporal.
Este convenio entrará en vigor a todos os efectos o día 1 de xaneiro de 2004, con independencia da súa publicación no Diario Oficial de Galicia, e finalizará o 31 de decembro de 2006, tendo por tanto unha vixencia de tres anos. En todo caso, a súa denuncia non significará modificación ningunha do texto artellado que continuará vixente ata a súa substitución por outro novo nos termos que as partes establezan.
Artigo 7º.-Características do convenio.
Todas as condicións económicas ou doutra índole pactadas neste convenio, consideradas no seu conxunto e no seu cómputo anual, teñen a consideración de mínimas.
De mutuo acordo entre as partes poderíanse asinar acordos ou pactos entre as empresas e os seus traballadores/as a través dos seus órganos de representación sindical, estes terán o carácter de complementarios deste convenio.
Os conflitos que se orixinen, resolveranse, polo tanto, segundo o previsto no Estatuto dos traballadores/as para a resolución de conflitos de normas.
Artigo 8º.-Réxime de contratación e fomento do emprego.
As empresas afectadas por este convenio, cubrirán os postos de traballo dos seus cadros de persoal, conforme as normas vixentes en materia de contratación e afiliación ao réxime da Seguridade Social.
Estas empresas terán que contar cun mínimo de persoal de carácter fixo, igual ao número que segundo a categoría de cada sala e con carácter mínimo preveñan as normas administrativas do xogo do bingo da Comunidade Autónoma galega.
Na sinatura dos contratos de traballo estarán presentes, cando menos un representante legal dos traballadores/as se os houber, aos que se lles entregará
unha copia do contrato, sen prexuízo da copia correspondente ao traballador/a.
Nas salas de nova apertura, a contratación será revisada pola comisión paritaria do convenio, debendo o empresario comunicar á citada comisión, cunha antelación mínima de 8 días á data de apertura prevista, a lista de futuros traballadores/as con indicación dos postos que van desempeñar.
Dada a actual situación de desemprego existente, a partir da entrada en vigor deste convenio, queda prohibida a contratación de persoal en réxime de pluriemprego, exceptuándose desta prohibición o traballador/a fixo de carácter descontinuo e a tempo parcial.
Os novos postos de traballo, así como as vacantes que se produzan, cubriranse en igualdade de condicións preferentemente mediante a contratación de profesionais de bingo en situación de desemprego, así como de traballadores/as que desempeñasen funcións na empresa de maneira temporal.
As empresas facultarán a formación dos seus cadros de persoal, sendo para iso propicia e aconsellable a realización de prácticas en postos de traballo de categoría superior.
A empresa elaborará unha serie de probas de aptitude para a promoción a postos intermedios entre os traballadores/as. A cualificación e revisión das probas serán por conta da empresa, coa colaboración da representación dos traballadores/as. Non se poderá discriminar a persoa ningunha por razón de afiliación sindical ou calquera causa. En igualdade de coñecementos e aptitude, terán preferencia as persoas con maior antigüidade. A notificación das promocións que se van realizar no seo da empresa publicarase no taboleiro de anuncios con 15 días de antelación á súa realización.
A comisión paritaria velará polo estrito cumprimento do previsto neste artigo.
Artigo 9º.-Modalidades de contratación.
Haberá que aterse ao disposto no artigo 9 do convenio estatal de bingos.
Nos contratos de interinidade, e para o caso de que o traballador/a substituído non se incorporase ao seu posto de traballo, o interino, sempre que a substitución se fixese cando menos por 12 meses ininterrompidos, pasará a ocupar o posto de traballo que tiña o traballador/a obxecto de substitución.
Artigo 10º.-Contrato de traballo.
O contrato de traballo será subscrito entre a empresa e o traballador/a por escrito, con entrega a este dun exemplar dentro dos 15 días seguintes á súa incorporación, de acordo con calquera dos modelos aprobados por disposición de carácter normativo.
Faranse constar en todos os contratos o contido xeral das condicións que se pacten e o grupo (ca
tegoría A, B ou C) e categoría profesional na que se encadra o traballador/a e, en todo caso, o contido mínimo do contrato, é dicir: identificación completa das partes contratantes, a localización xeográfica e denominación, se é o caso, do centro de traballo ao que se adscribe, o domicilio da sede social da empresa, a retribución total anual inicialmente pactada e a expresión e identificación do convenio colectivo.
Entregarase unha copia básica dos contratos que se formalicen por escrito á representación dos traballadores/as.
As empresas notificaranlles aos representantes legais dos traballadores/as as prórrogas de todos os contratos de traballo, así como o remate destes, cunha antelación mínima de 5 días.
Artigo 11º.-Empresas de traballo temporal.
As empresas limitarán a contratación de traballadores/as a través de empresas de traballo temporal ata un máximo do 10% do cadro de persoal de cada unha.
Artigo 12º.-Categorías profesionais.
-Categoría A:
Xefe/a de sala.
-Categoría B:
Xefe/a de mesa.
Caixeiro/a.
-Categoría C:
Locutor/a-vendedor/a.
Admisión e control.
Servizos auxiliares.
Definicións:
Xefe/a de sala: exercerá a dirección e control xeral do funcionamento da sala, adoptando as decisións relativas á marcha das distintas operacións de acordo coas normas técnicas do bingo e marcando o ritmo adecuado daquelas; coidará do correcto funcionamento de todos os aparellos, instalacións e servizos; exercerá a xerarquía sobre todo o persoal ao servizo da sala; será o responsable de levar correctamente a contabilidade específica do xogo, así como a tenza e custodia da propia sala, das autorizacións precisas para o seu funcionamento e da documentación relativa ao persoal. Así mesmo, o xefe de sala terá a representación da empresa, tanto fronte aos xogadores como diante dos axentes da autoridade, a menos que a dita representación se teña atribuída a outra persoa e esta estea presente na sala.
Xefe/a de mesa: será o responsable da comprobación das bólas e cartóns; levará a contabilidade dos cartóns vendidos para cada xogada ou sorteo; efectuará a determinación dos premios de liña ou bingo; comprobará os cartóns premiados, informando colectivamente de todo iso os xogadores; será responsable e custodiará o libro de actas de rexistro
e levará o control do stock de cartóns por partida. Contestará individualmente cantas peticións de información ou reclamacións formulen os xogadores e consignará todo iso, así como as incidencias que se produzan, na acta de cada sesión.
Caixeiro/a: terá no seu poder os cartóns e entregaraos ordenadamente aos vendedores, indicará ao xefe de mesa o número de cartóns vendidos, así como as cantidades que correspondan aos premios de liña e bingo; recadará as cantidades correspondentes a cada premio para o seu aboamento.
Locutor/a-vendedor/a: realizará a venda directa dos cartóns e a recadación do seu importe, que entregará xunto cos cartóns sobrantes ao caixeiro; retirará da mesa, antes de efectuar a venda dos novos cartóns, os utilizados polos xogadores na xogada anterior e repasará as series dentro da súa xornada laboral. Na súa quenda de locutor porá en funcionamento a máquina cando se inicie a xogada, lerá en voz alta o número da bóla segundo a orde de saída; apagará a máquina ao rematar o xogo e aboará aos xogadores os importes de liña e bingo. Cando realice as funcións de locutor non realizará a función de venda de cartóns, aínda que poderá colaborar noutras funcións dentro da sala.
Admisión e control: será o encargado de controlar a entrada de xogadores na sala de xogo, comprobando que o carné corresponde á persoa que o presente e impedindo a entrada ás persoas que o tivesen prohibido, dando conta ao xefe de sala dos incidentes. Terá, así mesmo, como misión levar do ficheiro de visitantes e a súa actualización.
Servizos auxiliares: estas categorías (administración, aparcacoches, porteiros, vixilantes, cafetaría, persoal de limpeza, etc.) non están comprendidas entre as técnicas do bingo, realizando as funcións propias das súas especialidades, sen que se lles poida exixir credencial de xogo ou permiso administrativo ningún.
A definición de categorías que antecede ten por obxecto delimitar o contido da prestación laboral. No que se refire á asunción de responsabilidades haberá que aterse en cada momento ao que sobre o particular determina o Regulamento autonómico do xogo do bingo.
Aquelas categorías que non aparecen recollidas expresamente, será a comisión paritaria a encargada de encadralas nunha das categorías de remuneración.
Artigo 13º.-Período de proba.
Poderá concertarse por escrito un período de proba, de acordo cos límites de duración seguintes:
Xefe/a de sala, xefe/a de mesa e caixeiro/a: 60 días.
Locutor/a-vendedor/a e admisión e control: 30 días.
Resto de persoal: 15 días.
Só se entenderá que o traballador/a está suxeito ao período de proba se así consta por escrito.
Artigo 14º.-Liquidacións.
Á finalización do contrato de traballo a empresa estará obrigada a notificar o cesamento ao traballador/a, por escrito, e con 15 días de antelación á data de finalización, dos contratos de duración igual ou superior a seis meses. Non obstante, o empresario poderá substituír este aviso previo por unha indemnización equivalente á cantidade correspondente aos días de aviso previo omitidos, calculada sobre os conceptos retributivos que tivera o traballador/a.
A empresa entregará ao traballador/a a correspondente liquidación de haberes cunha antelación de 5 días á data prevista da extinción.
En caso de incumprimento, a empresa deberá aboar, en concepto de indemnización, o importe dun día de salario por cada día que transcorra entre o prazo establecido e o día que faga entrega da liquidación.
Nos finiquitos farase constar que o traballador/a non perderá o dereito a percibir as cantidades que a empresa teña que aboar en concepto de revisións, atrasos, ou calquera tipo de variación na retribución que corresponda ao tempo de prestación de servizos.
Os traballadores/as que desexen cesar voluntariamente na empresa deberán comunicalo con unha antelación de 15 días á data de cesamento.
Artigo 15º.-Xornada laboral.
A xornada laboral anual será de 1.784 horas de traballo efectivo.
Artigo 16º.-Xornada laboral e descansos.
Durante a vixencia deste convenio, establécese unha xornada de traballo efectivo semanal de 40 horas e desfrutarase dun descanso semanal de 2 días consecutivos, a non ser que a xornada semanal sexa inferior a 40 horas, en todo caso aplicarase o previsto no artigo 37 do Estatuto dos traballadores/as, podendo non obstante pactarse entre empresas e traballadores/as calquera sistema de xornada e descansos que permita a lexislación vixente de acordo coa redución da xornada semanal ou compensación de descansos, ben sexa estes en cómputo mensual, trimestral ou anual.
No caso de aplicarse un sistema especial, confeccionarase, non máis tarde do 15 de decembro, un calendario de actividade anual no que se especifiquen as características do citado sistema, debendo ser visado pola representación legal dos traballadores/as.
Artigo 17º.-Vacacións.
O período de vacacións anuais retribuídas será de 32 días naturais. As vacacións desfrutaranse ininterrompidamente, salvo pacto en contrario entre
empresa e traballadores/as. O desfrute das vacacións da parte proporcional que corresponda realizarase dentro do ano natural de que se trate. A empresa e os representantes legais dos traballadores/as elaborarán, o máis tardar, durante o mes de decembro de cada ano o cadro de vacacións do ano seguinte, que deberá expoñerse no taboleiro de anuncios. En todo caso o cadro de vacacións deberá estar exposto con dous meses de antelación ao inicio do período vacacional.
Este cadro elaborarase por unha soa vez, tendo en conta as preferencias marcadas pola lei e posteriormente será por rotación exacta.
Durante o período de vacacións o traballador/a percibirá todas as retribucións económicas que se establecen neste convenio.
No suposto de coincidencia, total ou parcial, do período vacacional cunha situación de IT derivada de accidente, laboral ou non, que requira unha hospitalización mínima de 4 días, a empresa sinalará novas datas para o desfrute do período vacacional, sempre dentro do ano natural ao que correspondan.
Artigo 18º.-Festivos aboables non recuperables.
Os festivos non recuperables poñeranse de mutuo acordo entre empresas e traballadores/as.
As festas aboables e non recuperables poderán, de común acordo entre empresas e traballadores/as, acumularse ás vacacións anuais, ou ser desfrutadas como descanso continuado en período distinto.
No suposto de que os festivos aboables non recuperables se desfruten de forma continuada, a empresa respectará o descanso semanal, acumulando a este o número de festas.
Artigo 19º.-Festa do Traballo, 1º de maio.
O día 1º de maio considerase como festivo e de non actividade laboral. Non obstante, establécense os días 24 e 31 de decembro como de non actividade laboral, en substitución do día 1º de maio. En ningún caso poderá pactarse a apertura das salas os citados días mediante acordo ou compensación ningunha.
Artigo 20º.-Prestacións de incapacidade temporal.
Os traballadores/as que se atopen en situación de incapacidade temporal, derivada de calquera causa, percibirán o 100% das súas remuneracións desde o primeiro día, incluídos todos os conceptos económicos, tanto salariais como extrasalariais.
Artigo 21º.-Seguro colectivo.
As empresas afectadas por este convenio contarán cunha póliza de seguros que garanta aos seus traballadores/as as seguintes indemnizacións:
-Por falecemento, calquera que sexa a causa: 14.400 A, para 2005, e 15.600 A, para 2006.
-Por invalidez permanente total, absoluta ou grande invalidez: 14.400 A, para 2005, e 15.600 A, para 2006, sendo necesario para este suposto a declaración e cualificación administrativa correspondente.
Os traballadores/as terán opción de aumentar, de acordo coa compañía aseguradora, o importe da póliza de seguros, aboando ao traballador/a a diferenza de custos resultante.
En caso de non ter contratada a dita cobertura, será a empresa a responsable do pagamento das sumas antes indicadas.
As modificacións deste artigo entrarán en vigor a partir da data de publicación no DOG deste convenio colectivo.
Artigo 22º.-Excedencias.
Recoñécese, de acordo co establecido no Estatuto dos traballadores/as, o dereito á excedencia voluntaria dos traballadores/as afectados por este convenio, por un período mínimo dun ano e un máximo de 5, sempre que leven máis dun ano ao servizo da empresa. O excedente non poderá traballar noutra empresa da mesma actividade. Se infrinxise esta prohibición, será causa de resolución da súa relación laboral.
En situación de excedencia dun traballador/a, xa sexa voluntaria ou forzosa, a empresa virá obrigada, no caso de cubrir a praza dentro do mes seguinte ao iniciarse a excedencia, a facelo mediante contrato de interinaxe polo tempo de duración da excedencia.
No non recollido neste artigo haberá que aterse ao disposto no Estatuto dos traballadores/as, Lei de conciliación da vida familiar e laboral e demais normativa vixente.
Artigo 23º.-Licenzas retribuídas.
Todo traballador/a afectado por este convenio terá dereito a permisos retribuídos, polos días naturais que se establecen a continuación sempre que avise coa posible antelación e se xustifiquen suficientemente.
-Por matrimonio do traballador/a: 15 días.
-Por nacemento de fillos, adopción ou acollemento: 3 días.
-Por morte, enfermidade grave, hospitalización ou accidente de parentes ata o 2º grao de consanguinidade ou afinidade: 3 días, ampliable a 5 se a circunstancia acontece fóra da Comunidade Autónoma galega.
-Por matrimonio de pais, irmáns e fillos: 1 día, ampliable a 3 se o acontecemento se produce fóra da Comunidade Autónoma galega.
-Por comuñón de fillos: 1 día.
-Por bautizo de fillos: 1 día.
-Por traslado do seu domicilio habitual dentro do municipio: 1 día. Se o traslado se produce fóra do municipio: 2 días.
-O tempo necesario para asistencia a consulta médica da sanidade pública cando o horario de consulta coincida co horario de traballo.
No caso de matrimonio do traballador/a e sempre que este teña 2 anos de antigüidade, terá dereito a percibir como premio de nupcialidade unha gratificación equivalente a 30 días de salario base e complemento ad personam (antigüidade consolidada).
Todos estes dereitos son extensibles ás parellas de feito.
En todo o non establecido neste artigo, haberá que aterse ao disposto no Estatuto dos traballadores e demais normativa laboral vixente.
Artigo 24º.-Maternidade.
As baixas por maternidade serán de acordo co establecido na Lei de conciliación da vida familiar e laboral e demais lexislación vixente. Durante o embarazo o horario de traballo axustarase á petición da traballadora, entre as 8.00 horas e as 22.00 horas.
As traballadoras terán dereito a unha pausa dunha hora no seu traballo, que poderán dividir en dúas fraccións de media hora cando a destinen a lactación do seu fillo menor de 9 meses. Poderase substituír a pausa ou interrupción da xornada por unha redución da xornada normal de media hora, que, na súa opinión, a poderá aplicar ao principio ou á terminación desta.
A dita pausa ou redución será retribuída e, no caso de lactación artificial, pode ser solicitada por calquera dos cónxuxes, se ben a opción só pode ser exercida por un deles, en caso de que ambos traballen.
Artigo 25º.-Extinción do contrato por causas obxectivas.
Cando as empresas fagan uso do dereito que lles concede o artigo 52 c) do Estatuto dos traballadores e, de acordo co procedemento previsto no artigo 54 do mesmo texto legal, deberá entregar, ademais da comunicación prevista na norma, e simultaneamente, unha memoria explicativa que faga referencia á causa da extinción, tanto ás persoas afectadas como á representación legal dos traballadores/as.
Sen prexuízo da eficacia e executabilidade da extinción, de acordo co procedemento establecido na lei, a representación dos traballadores/as emitirá informe motivado, nun prazo de 4 días hábiles, sobre a decisión empresarial e a causa extintiva alegada.
Naquelas empresas que non teñan representación legal dos traballadores/as, as persoas afectadas poderán facilitar copia da memoria explicativa e da comunicación á central sindical que estimen oportuno. A central sindical poderá, así mesmo, emitir informe motivado, nun prazo de 4 días hábiles, sobre a decisión empresarial e a causa extintiva alegada.
Dos informes anteriores darase traslado á dirección da empresa para a súa unión ao expediente, entendéndose que, transcorridos os prazos previstos para a súa emisión sen facelo, desístese de tal dereito.
O procedemento previsto neste artigo non suspenderá, nin interrompirá, os prazos previstos no artigo 53.1º c) do Estatuto dos traballadores.
Artigo 26º.-Resolución de contratos.
Será causa suficiente para que as empresas afectadas por este convenio poidan resolver os contratos de traballo cos seus traballadores/as, o feito da revogación das autorizacións administrativas de que son titulares para o exercicio da actividade, sempre que esta revogación non teña a súa causa en expediente sancionador consonte a lexislación vixente en materia de xogo ou solicitude da propia empresa.
De todas estas resolucións de contratos darase conta á comisión paritaria do convenio.
Artigo 27º.-Subrogación de servizos.
Será de aplicación integramente o disposto na sección segunda do Estatuto dos traballadores/as con respecto ás garantías por cambio de empresario, derivado este de calquera causa.
Artigo 28º.-Condicións económicas.
As condicións económicas e de toda índole pactadas neste convenio convéñense expresamente entre as partes, en razón entre outras, da natureza parcialmente nocturna do traballo, tendo en conta o horario administrativo que é de aplicación á actividade e entendéndose polo tanto englobados nas condicións económicas establecidas todos aqueles emolumentos e demais conceptos salariais e extrasalariais que, por razón da mencionada nocturnidade, puidesen corresponder legalmente.
Artigo 29º.-Roupa de traballo.
As empresas subministrarán, como mínimo, a todos os traballadores/as dous uniformes completos por temporada, dous para a temporada de verán e dous para a temporada de inverno. No caso de empresas que utilicen os mesmos uniformes durante todo o ano, subministraranse, como mínimo, tres uniformes ao ano. Así mesmo subministrarán todas aquelas pezas para as que as empresas establezan condicións determinadas respecto do seu modelo ou cor.
Artigo 30º.-Control horario.
As empresas disporán dun control rexistro de entradas e saídas do traballo, coa sinatura de cada traballador/a, salvo que o dito control sexa efectuado por medios informáticos.
Artigo 31º.-Dereitos sindicais do traballador/a.
Todos os representantes legais dos traballadores/as terán dereito a:
-Difundir publicacións e avisos de carácter sindical nos locais da empresa entre os traballadores/as, fóra das horas de traballo.
-Fixar todo tipo de comunicacións e anuncios de carácter sindical no taboleiro de anuncios que para tal efecto deberá facilitar e establecer a súa localización na empresa, dentro das súas instalacións.
-Recadar as cotas sindicais dos afiliados así como calquera tipo de contribución con fins sindicais, fóra das horas de traballo.
Os traballadores/as que sexan elixidos para desempeñar cargos sindicais de ámbito superior á empresa poderán solicitar excedencia sindical por un período máximo igual ao mandato sindical para o que se atope designado, sendo obrigatoria para a empresa a súa concesión e a correspondente reserva do posto de traballo, debendo acreditar o sindicato a que represente de maneira fidedignamente a circunstancia da elección do traballador/a e o tempo previsto inicialmente para o desempeño do mandato.
En todo caso, a dita excedencia non poderá superar o prazo de 4 anos, debendo, en todo caso, o traballador/a solicitar a súa reincorporación cun aviso previo mínimo dun mes.
Artigo 32º.-Dereitos dos representantes legais dos traballadores/as.
Os representantes legais dos traballadores/as, ademais das competencias establecidas no Estatuto dos traballadores/as, terán dereito a:
-Convocar asembleas de traballadores/as logo de notificación á empresa, nos centros de traballo e fóra da xornada laboral.
-Disporán dun saldo de 20 horas mensuais de permiso retribuído para atender asuntos de carácter laboral dos seus representados, logo de notificación á empresa e posterior xustificación. As horas sindicais poderán acumularse por empresa.
-Disporán dun permiso non retribuído de ata 8 días o ano para o exercicio de actividades sindicais á marxe da empresa, logo de notificación á empresa con 72 horas e posterior xustificación.
-Que se lles comunique ao resto de persoal o seu despedimento, en caso de producirse.
-Ser informados, con carácter previo á súa execución pola empresa da reestruturación do cadro de persoal, peches temporais ou definitivos, redución da xornada, así como sobre os plans de formación profesional da empresa, sobre a implantación ou revisión de sistemas de organización do traballo, valoración de postos de traballo e sistemas de incentivos.
-Ser informados sobre as sancións impostas por faltas moi graves, en especial, nos supostos de despido, así como coñecer o índice de absentismo laboral e as súas causas.
-Ser informados pola empresa sobre a evolución xeral do sector ao que pertence esta, así como sobre o seu programa de evolución probable de emprego nesta.
Ademais, os delegados de persoal poderán exercer un labor de seguimento sobre incumprimento de normas vixentes en materia laboral e de Seguridade Social.
Artigo 33º.-Garantías.
Ningún membro do comité de empresa ou delegado de persoal poderá ser sancionado ou despedido sen causa xustificada durante o exercicio das súas funcións, nin dentro dos dous anos seguintes ao seu cesamento.
Se o despedimento ou a sanción obedecese a outras causas, deberase tramitar o correspondente expediente disciplinario contraditorio conforme prevé a lexislación vixente.
Terán prioridade na empresa ou centro de traballo respecto dos demais traballadores/as nos supostos de suspensión ou extinción por causas tecnolóxicas ou económicas.
Non poderán ser discriminados na súa promoción económica ou profesional por causa ou razón de desempeñar a súa representación.
Artigo 34º.-Seccións sindicais.
Os sindicatos que conten cun mínimo do 50% de afiliados/as na empresa, e sempre que esta conte con máis de 20 traballadores/as, poderán constituír seccións sindicais dos seus afiliados/as ante a dirección da empresa. As seccións sindicais terán un delegado/a sindical que gozará dos dereitos e garantías fixados para os delegados/as de persoal, con excepción do referente á reserva de horas sindicais.
Todos os traballadores/as afectados por este convenio que ostentan cargos sindicais de carácter provincial terán recoñecidos todos os dereitos que lles recoñece a Lei orgánica de liberdade sindical.
Artigo 35º.-Cotas sindicais.
Co fin de facilitar o labor de cobramento de cotas sindicais, as empresas comprométense a descontalas directamente en nómina aos traballadores/as que o soliciten por escrito.
Artigo 36º.-Comisión paritaria do convenio.
Constitúese unha comisión paritaria que cumprirá as seguintes funcións:
-Interpretación da totalidade das cláusulas deste convenio.
-Aplicación do pactado e vixilancia do seu cumprimento.
-Seguimento daqueles acordos que se deban desenvolver en tempo e durante a vixencia destes.
-Mediación, arbitraxe e conciliación, en caso de conflitos entre empresas e traballadores/as no suposto de conflito colectivo por instancia dun dos seus órganos se poderá solicitar a inmediata reunión desta comisión para efectos de interpoñer a súa mediación, interpretar o acordado e ofrecer a súa arbitraxe.
-Elaborar e propoñer á Administración pública modificacións ou actualizacións que sexan convenientes ás normas administrativas do xogo para a súa mellor aplicación.
-Adoptar novos acordos que desenvolva o pactado neste convenio se así o requiren as circunstancias.
-Establecer os domicilios sociais das partes que compoñen a comisión paritaria.
Artigo 37º.-Composición da comisión paritaria.
A comisión paritaria estará integrada por cinco representantes da asociación empresarial ABIGA e cinco representantes das centrais sindicais asinantes deste convenio.
As partes poderán estar asistidas por asesores, os que terán voz pero non voto.
Os acordos da comisión paritaria requirirán, en calquera caso, ser adoptados por maioría simple de votos de cada unha das partes, quedando validamente constituída a dita comisión, cando sexa convocada por calquera das partes, logo de notificación fidedigna, con cando menos 72 horas de antelación.
As partes asinantes deste convenio elaborarán un regulamento de funcionamento da mencionada comisión, coas características que as partes determinen.
Artigo 38º.-Réxime sancionador.
Haberá que aterse ao disposto no capítulo XI do convenio estatal das empresas organizadoras do xogo do bingo.
Artigo 39º.-Abuso de autoridade -procedemento.
Todo traballador/a poderá dar conta por escrito directamente ou través dos seus representantes á dirección da empresa, de cantos actos supoñan abuso de autoridade dos seus compañeiros de traballo. Recibido o escrito, a dirección abrirá o oportuno expediente no prazo máximo de 10 días.
No caso contrario, os representantes legais dos traballadores/as ou o propio interesado poderán formular as oportunas denuncias ante a delegación de Traballo ou organismo competente.
Artigo 40º.-Estrutura salarial.
Durante a vixencia deste convenio, a retribución do persoal por xornada laboral de traballo, estará constituída polos seguintes conceptos:
-Salario base.
-Complemento ad personam (antigüidade consolidada).
-Complemento de actividade por dereitos adquiridos.
-Complemento de prolongación de xornada.
-Gratificacións extraordinarias.
-Gratificación extraordinaria especial.
-Complementos extrasalariais.
-Quebranto de moeda, complemento de transporte e horas extraordinarias.
Todos os conceptos salariais e extrasalariais, en caso de traballadores/as a tempo parcial, fixo descontinuo ou en caso de desempeño transitorio de
funcións, serán aboados na parte proporcional que corresponda a cada caso, entendéndose que as contías previstas se corresponden coa xornada normal de traballo pactada neste convenio.
Artigo 41º.-Salario base.
O salario base queda fixado, en función da categoría administrativa da sala e por categorías profesionais nas seguintes cantidades:
Ano 2004
Ano 2005
Categ. A
Categ. B
Categ. C
Categ. A
Categ. B
Categ. C
Sala especial
1.016,84
927,72
838,58
1.047,35
955,55
863,74
Sala 1ª
927,72
865,32
794,04
955,55
891,28
817,86
Sala 2ª
838,58
794,04
749,47
863,74
817,86
771,95
Sala 3ª
771,75
749,47
731,65
794,90
771,95
753,60
Artigo 42º.-Complemento ad personam.
Os traballadores/as que o 31 de decembro de 2003 viñesen percibindo o complemento ad personam, seguirano percibindo. Este complemento é de natureza salarial e de carácter non absorbible, nin compensable. Para os anos 2004, 2005 e 2006 aplicarase o establecido no artigo 50º.
Artigo 43º.-Complemento de actividade por dereitos adquiridos.
Este complemento percibirano aqueles traballadores/as que o 31 de decembro de 2003 o viñesen percibindo, non sendo compensable nin absorbible. Para os anos 2004, 2005 e 2006 aplicarase o establecido no artigo 50º.
Artigo 44º.-Complemento de prolongación de xornada.
Co fin de compensar economicamente aqueles traballadores/as que, por necesidades reais das salas, teñan que realizar traballo fóra de horas normais, tales como peche de caixa, recollida da sala, revisión de cartóns, etc., as empresas aboarán un complemento de prolongación de xornada mensual, durante 11 meses ao ano, dos seguintes importes:
-Categoría A:
Ano 2004: 27,44 A.
Ano 2005: 28,26 A.
-Categoría B:
Ano 2004: 26,18 A.
Ano 2005: 26,97 A.
-Categoría C:
Ano 2004: 23,39 A.
Ano 2005: 24,09 A.
Sempre que se perciba este complemento, o tempo dedicado á realización dos ditos traballos, non terá a consideración de horas extraordinarias. O tempo máximo por este concepto non poderá superar os 15 minutos por xornada laboral, non podendo dedicarse este tempo, en ningún momento, á atención de clientes.
Artigo 45º.-Gratificacións extraordinarias.
Todos os traballadores/as percibirán tres gratificacións extraordinarias: a de xuño, a de decembro e a de vacacións.
-Período de devengo:
A de xuño: de 1 de xullo a 30 de xuño.
A de decembro: de 1 de xaneiro a 31 de decembro.
A de vacacións: de 1 de xaneiro a 31 de decembro.
-Data de pago:
A de xuño: o 30 de xuño.
A de decembro: o 20 de decembro.
A de vacacións: ao inicio do período de desfrute das vacacións.
As gratificacións extraordinarias aboaranse a razón de salario base, complemento de actividade por dereitos adquiridos e complemento ad personam.
Artigo 46º.-Gratificación extraordinaria especial.
Cada traballador/a, cunha antigüidade de cando menos 10 anos na empresa, percibirá, en concepto de gratificación extraordinaria especial as seguintes contías:
-Ao cumprir 60 anos de idade: o importe equivalente a 3 meses de salario real.
-Ao cumprir 61 anos de idade: o importe equivalente a 1 mes de salario real.
-Ao cumprir 62 anos de idade: o importe equivalente a 1 mes de salario real.
-Ao cumprir 63 anos de idade: o importe equivalente a 1 mes de salario real.
-Ao cumprir 64 anos de idade: o importe equivalente a 1 mes de salario real.
-Ao cumprir 65 anos de idade: o importe equivalente a 1 mes de salario real.
As ditas gratificacións faranse efectivas dentro dos 30 días seguintes a cumprirse as idades naturais a que fai referencia este artigo.
No caso de xubilación parcial, previsto no artigo 54º deste convenio, os importes precedentes para cada tramo de idade aboaranse proporcionalmente ao tempo efectivo de traballo.
Artigo 47º.-Quebranto de moeda.
As empresas aboarán a xefes/as de mesa, caixeiros/as e locutores/as-vendedores/as, e a aqueloutros traballadores/as que realicen operacións con cartos (cobramentos, pagamentos, cambios, etc.), un complemento de quebranto de moeda mensual durante 11 meses ao ano, co importe seguinte:
Ano 2004: 35,52 A.
Ano 2005: 36,59 A.
Este complemento cobrarano proporcionalmente aos días traballados, aqueles traballadores/as que realicen funcións de cambio de moeda nas máquinas recreativas e de azar instaladas nas salas de bingo.
Artigo 48º.-Complemento de transporte.
Como compensación de gastos de desprazamento e medios de transporte dentro da localidade, así como desde o domicilio ao centro de traballo e regreso, establécese un complemento de distancia e transporte nas seguintes contías; durante 12 meses ao ano e para todas as categorías:
Ano 2004: 56,83 A.
Ano 2005: 58,54 A.
Artigo 49º.-Horas extraordinarias.
Ante a situación de desemprego existente e co obxecto de favorecer a creación de novos postos de traballo as partes acordan regular as horas extraordinarias con carácter restritivo, conforme os seguintes criterios:
1. Suprímense as horas extraordinarias con carácter habitual.
2. Unicamente se poderán realizar horas extraordinarias por necesidades de carácter estrutural.
3. Cada hora extraordinaria que se realice sobre a duración máxima da xornada laboral aboarase conforme a seguinte escala:
-Ano 2004:
Categ. A: 13,61 A.
Categ. B: 12,82 A.
Categ. C: 12,02 A.
-Ano 2005:
Categ. A: 14,02 A.
Categ. B: 13,20 A.
Categ. C: 12,38 A.
4. O número de horas extraordinarias non poderá ser superior ao establecido na lexislación vixente.
5. A prestación de traballo en horas extraordinarias será voluntaria.
6. A realización das horas extraordinarias rexistraranse día a día e totalizarase semanalmente entregándolle copia do resumo semanal ao comité de empresa ou delegado de persoal, e ao traballador/a afectado.
Artigo 50º.-Revisión salarial.
O incremento que se vai aplicar durante a vixencia deste convenio será o seguinte:
-Ano 2004: incremento do 3,2% sobre todos os conceptos económicos.
-Ano 2005: incremento do IPC real deste ano máis 1% sobre todos os conceptos económicos, a excepción do complemento ad personam, o complemento de actividade por dereitos adquiridos que se incrementarán co IPC real. A principios de ano, aplicarase
un incremento a conta, mentres non se coñeza o IPC real, do IPC previsto máis 1% e do IPC previsto, respectivamente.
-Ano 2006: incremento do IPC real deste ano máis 0,6% sobre todos os conceptos económicos, a excepción do complemento ad personam e o complemento de actividade por dereitos adquiridos que se incrementarán co IPC real. A principios de ano, aplicarase un incremento a conta, mentres non se coñeza o IPC real, do IPC previsto máis 0,6% e do IPC previsto, respectivamente.
Artigo 51º.-Novas aperturas e cambios de categorías de salas.
As salas de nova apertura fixarán a estrutura salarial que afecta os seus traballadores/as, en función da categoría administrativa outorgada a esta, desde o primeiro día do seu funcionamento.
Os cambios de categoría que se produzan e que sexan autorizados pola Administración competente, suporán a partir do mes seguinte á data da súa autorización, a adaptación dos importes dos conceptos salariais e extrasalariais á nova situación xurídica.
Artigo 52º.-Horarios máximos de apertura e peche.
Durante a vixencia deste convenio o horario máximo de peche das salas será o reflectido a continuación; non obstante, e con autorización expresa da autoridade competente e logo de acordo de todas as do mesmo municipio, estes horarios poderán ser ampliados pero nunca por período superior a un mes.
Inverno (do 1-10 ao 30-6)
Verán (do 1-7 ao 30-9)
Sábados e vésperas de festivos
3.30 horas
4.00 horas
Resto dos días
3.00 horas
3.30 horas
Artigo 53º.-Saúde laboral.
Todas as empresas afectadas por este convenio, de conformidade co artigo 2.2º da Lei 31/1995, do 8 de novembro, comprométense ao desenvolvemento e cumprimento da normativa vixente no relativo a seguridade e saúde laboral.
Artigo 54º.-Xubilación parcial.
Ao amparo do artigo 166.2º da Lei da Seguridade Social e do artigo 12.6º do Estatuto dos traballadores, recoñécese aos traballadores/as o dereito a acollerse á xubilación parcial e á redución da xornada no límite máximo legalmente permitido do 85%, cando se acaden os requisitos legalmente establecidos e en especial, o da idade mínima dos 60 anos.
A comunicación deberase remitir á empresa cunha antelación mínima de tres meses á data prevista para a xubilación parcial.
O 15% da xornada que corresponde de traballo efectivo acumularase anualmente e a xornada completa, aínda cando a empresa poida optar por retribuír sen exixir a prestación efectiva de servizos e
sen prexuízo da aplicación da seguinte escala de bonificacións:
-Con trinta anos ou máis de antigüidade na empresa, recoñécese unha dispensa total do traballo.
-Con vinte anos de antigüidade e ata trinta, recoñécese unha dispensa do 50% do traballo.
Todo isto sen prexuízo do acordo máis favorable ao que poidan chegar o traballador/a e a empresa.
Ata que o traballador/a xubilado parcialmente chegue á idade ordinaria de xubilación, a empresa deberá manter un contrato de relevo nos termos previstos no artigo 12.6º do Estatuto dos traballadores.
Artigo 55º.-Xubilación anticipada.
Os traballadores/as poderán acollerse á xubilación anticipada aos 64 anos, de conformidade co disposto no Real decreto 1194/1985, do 17 de xullo, debendo as empresas cubrir estas vacantes con traballadores/as desempregados ou inscritos na oficina de emprego como tales.
Artigo 56º.-Xubilación forzosa.
Como política de fomento do emprego e independentemente do previsto no artigo anterior, establécese a xubilación forzosa aos 65 anos de idade, sempre que o traballador/a teña cuberto o período mínimo legal de cotización para ter dereito a unha pensión pública.
Artigo 57º.-Capacidade diminuída.
Todos aqueles traballadores/as que, por accidente de traballo, enfermidade profesional ou común de longa duración, vexan reducidas as súas facultades físicas e/ou intelectuais, terán preferencia para ocupar un posto de traballo vacante, sempre que teñan aptitude ou idoneidade para o novo posto.
Artigo 58º.-Cláusula de desengache.
Haberá que aterse ao disposto no artigo 76 do convenio colectivo estatal para as empresas organizadoras do xogo do bingo. Aquelas empresas que cumpran os requisitos para acollerse á cláusula de desenganche, aplicarán o convenio vixente do ano anterior nos temas económicos, nos restantes aspectos haberá que aterse ao vixente neste convenio.
Artigo 59º.-Solución de conflitos.
As partes asinantes deste convenio, durante a súa vixencia, acordan someterse ás disposicións contidas no Acordo interprofesional galego sobre procedementos extraxudiciais de solución de conflitos colectivos de traballo (AGA), asinado entre a Confederación de Empresarios de Galicia e as organizacións sindicais CC.OO., UGT e CIG, nos propios termos en que están formuladas.
Disposición transitoria
Os atrasos orixinados pola sinatura deste convenio e correspondentes ao ano 2004 serán aboados non máis tarde do 30 de xullo de 2005.
Os atrasos orixinados pola sinatura deste convenio e correspondentes ao ano 2005 serán aboados non máis tarde do 30 de agosto de 2005.